
Esselamu alejkum, moja pitanja su vezana za sehvi sedždu, neke stvari su mi jasne dok neke nisu. Kada je sve obavezno napraviti sehvi sedždu? Kada se sehvi sedžda pravi prije selama, a kada poslije? Šta uraditi ako se zaboravi napraviti sehvi sedžda, pa se sjeti kod narednog namaza?


* 
* 
* 
* 
* 
* 
* 

 

KADA SE ČINI SEHVI SEDŽDA PRIJE SELAMA A KADA POSLIJE?
======================================================

 

Alejkumusselam ve rahmetullahi ve berekatuhu.


Hvala Allahu i neka je salavat i selam na posljednjeg vjerovjesnika, a zatim:


Sehvi sedždu je vadžib uraditi zbog tri stvari: kada se u zaboravu nešto doda u namazu, ili oduzme, ili se sumnja koliko se klanjalo.


Pod dodavanjem se misli na dodavanje nekih radnji koje su od namaza, poput: rukua, sedžde, kijama i slično. A pod oduzimanjem se misli isto tako na radnje koje su od namaza a čine rukn ili vadžib namaza, poput: rukua, sedžde, cijelog rekata ili prvog sjedenja.


Pa tako ako pri klanjanju zaboravi jednu sedždu, na primjer, i sjeti se toga dok je još u namazu, obavezan je dodati još jedan rekat na mjesto tog u kojem je zaboravio sedždu, a zatim da učini sehvi sedždu.


A ako se nakon namaza sjeti da je zaboravio sedždu onda treba klanjati još jedan rekat i učiniti sehvi sedždu.


A ako sumnja koliko je rekata klanjao ili na koji rekat je prispio za imamom uzima uvijek manji broj i na njega doda ostali dio namaza, a zatim učini sehvi sedždu.


Ako sumnja da je izostavio neki rukn namaz, poput sedžde, uzima kao da je nije ni obavio, te obnovi taj rekat i učini sehvi sedždu.


Ispravno je da se ne čini sehvi sedžda zbog dodavanja ili oduzimanja u zaboravu riječi u namazu, poput učenja, dova i slično, jer ono što je prenešeno u hadisima odnosi se samo na radnje. 


Po pitanju toga kada se sehvi sedžda čini prije selama a kada poslije, veliko je razilaženje među učenjacima, jer je teško na osnovu onog što je prenešeno u hadisima načiniti neko jednoobrazno pravilo.


Zato je nabliže da se po ovom pitanju radi onako kako je došlo u hadisima. Pa je tako propisano činiti sehvi sedždu prije selama u dvije situacije: prva – kada ima sumnju koliko je klanjao i druga – kada zaboravi prvi tešehhud.


Dok se sehvi sedžda čini poslije selama u dva slučaja: prvi – kada preda selam a izostavio je jedan, dva ili tri rekata, i drugi – kada doda jedan rekat više.


Dokaz za sve ovo je sam postupak Poslanika, sallallahu alejhi ve sellem, u takvim situacijama što je prenešeno u vjerodostojnim predajama. U svim drugim slučajevima klanjač ima izbora da učini sehvi sedždu prije ili poslije selama, jer nema dokaza koji ga obavezuju na jedno od tog dvoga. A ako klanjač zaboravi učiniti sehvi sedždu treba je uraditi kad god se sjeti pa makar prošlo mnogo vremena, a namaz mu je ispravan. 


Ve billahi tevfik.


 Odgovorio na pitanje: dr. Zijad Ljakić  

Preuzeto sa stranice: <http://www.ehlus-sunne.ba>




Grafički prikaz, n-um.com






> 
> Nauči ono što ti je obavezno u islamu.<https://www.n-um.com/kada-se-cini-sehvi-sedzda-prije-selama-a-kada-poslije-odgovor/>
> 
> 
> Gepostet von [N-UM.com](https://www.facebook.com/numportal/) am [Samstag, 21. März 2020](https://www.facebook.com/numportal/posts/2632326823560562)
> 
> 



